Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου σχετικά με τον έλεγχο του Pseudomonas solanacearum (Smith) Smith» () (97/C 206/10)

Στις 14 Φεβρουαρίου 1997, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 3 Απριλίου με βάση την εισηγητική έκθεση του κ. Stokkers.

Κατά την 345η Σύνοδο Ολομέλειας (συνεδρίαση της 23ης Απριλίου 1997) η ΟΚΕ υιοθέτησε με 125 ψήφους υπέρ, μηδέν κατά και 5 αποχές την ακόλουθη γνωμοδότηση.

1. Εισαγωγή

1.1. Η πρόταση της Επιτροπής αφορά μια οδηγία στην οποία θεσπίζονται τα μέτρα που πρέπει να λάβουν τα κράτη μέλη για τον έλεγχο του βακτηρίου Pseudomonas solanacearum (Smith) Smith, που αποτελεί την αιτία της φαιάς σήψης της πατάτας και της βακτηριακής μάρανσης της τομάτας. Σκοπός της οδηγίας είναι να εντοπιστεί αυτό το βακτήριο, να παρεμποδιστεί η εμφάνιση και η μετάδοσή του και να ληφθούν τα αναγκαία μέτρα για την εξάλειψή του.

1.2. Το βακτήριο ήταν μέχρι πρόσφατα γνωστό ως ασθένεια που δημιουργούσε προβλήματα σε περιοχές με θερμό κλίμα. Κατά τη δεκαετία του 1990, όμως, σημειώθηκαν κρούσματα της ασθένειας σε πολλά νότια, αλλά και βόρεια κράτη μέλη, με εκτεταμένη φαιά σήψη των κονδύλων πατάτας.

1.3. Η πρόταση της Επιτροπής προβλέπει μέτρα για τον μεθοδικό και ταυτόχρονο σε όλη την Κοινότητα έλεγχο του επιβλαβούς αυτού βακτηρίου. Τα μέτρα περιλαμβάνουν τη διεξαγωγή επίσημων εργαστηριακών ερευνών για την ανίχνευση του βακτηρίου και κανόνες για τις διαδικασίες επιθεώρησης, δειγματοληψίας και δοκιμών. Οι έρευνες αυτές δεν πρέπει να διεξάγονται μόνο στις πατάτες και τις τομάτες, αλλά και σε άλλα φυτά-ξενιστές του βακτηρίου, καθώς και στα επιφανειακά ύδατα που χρησιμοποιούνται για άρδευση ή ψεκασμό των φυτειών και στα υγρά λύματα των γεωργικών εκμεταλλεύσεων όπου καλλιεργούνται πατάτες και τομάτες.

1.4. Η πρόταση οδηγίας βασίζεται στο άρθρο 43 της Συνθήκης περί ιδρύσεως της Ευρωπαϊκής Κοινότητας.

2. Γενικές παρατηρήσεις

2.1. Το βακτήριο που προκαλεί τη φαιά σήψη της πατάτας και τη βακτηριακή μάρανση της τομάτας αποτελεί πραγματική απειλή για την καλλιέργεια αυτών των προϊόντων στην Κοινότητα. Βάσει της ισχύουσας οδηγίας 77/93/ΕΟΚ, έχουν ληφθεί προστατευτικά μέτρα για την πρόληψη της εισαγωγής και της διάδοσης αυτού του επιβλαβούς βακτηρίου στην Κοινότητα. Λείπουν, ωστόσο, ακόμη μέτρα σε όλη την Κοινότητα έλεγχο του βακτηρίου παντού με τον ίδιο τρόπο και την αποφυγή της διάδοσής του, σε περίπτωση εμφάνισής του σε ένα ή περισσότερα κράτη μέλη.

2.1.1. Σε ένα χώρο χωρίς εσωτερικά σύνορα, αυτή η έλλειψη αποτελεί μια μη ικανοποιητική κατάσταση και σοβαρό κενό. Η πρόταση οδηγίας αποσκοπεί στην κάλυψη αυτού του κενού. Η ΟΚΕ πιστεύει ότι η προτεινόμενη προσέγγιση μπορεί να αποτελέσει κατάλληλο μέσο για αυτόν το σκοπό και επικροτεί την πρόταση της Επιτροπής, με την επιφύλαξη των κατωτέρω παρατηρήσεων.

2.2. Επί του παρόντος δεν υπάρχουν ακόμη επαρκείς γνώσεις για τις βιολογικές ιδιότητες και την επιδημιολογία του βακτηρίου. Γι' αυτό, η Επιτροπή λαμβάνει υπόψη τη δυνατότητα επανεξέτασης των προτεινόμενων μέτρων μετά από μερικά χρόνια, υπό το πρίσμα των γνώσεων και της πείρας που θα αποκτηθεί στο μεταξύ. Προτείνει να υπάρχει δυνατότητα τροποποίησης των μέτρων βάσει των εξελίξεων της επιστήμης ή της τεχνολογίας, κατόπιν διαβουλεύσεως με τη Μόνιμη Φυτοϋγειονομική Επιτροπή, σύμφωνα με τη διαδικασία του άρθρου 16α της οδηγίας 77/93/ΕΟΚ.

2.3. Η ΟΚΕ συμφωνεί με τα ανωτέρω.

2.4. Η ΟΚΕ έχει επίγνωση του γεγονότος ότι για τον αποτελεσματικό έλεγχο του βακτηρίου απαιτείται στενή παρακολούθηση όλων των υλικών εντός των οποίων ενδέχεται να βρίσκεται και με τη βοήθεια των οποίων μπορεί να διαδοθεί. Πιστεύει, ωστόσο, ότι κατά την πρακτική εφαρμογή της οδηγίας θα πρέπει να ληφθεί υπόψη το γεγονός ότι κατά τα τελευταία χρόνια το παθογόνο εμφανίζεται συχνότερα και προξενεί μεγαλύτερα προβλήματα στις πατατοκαλλιέργειες παρά στις τομάτες.

3. Ειδικές παρατηρήσεις

3.1. Άρθρο 7

3.1.1. Η ΟΚΕ θεωρεί σημαντικό, το γεγονός ότι, για τις εργαστηριακές δοκιμές του πατατόσπορου, επιλέχθηκε η ισοδύναμη επεξεργασία των φυτών που έχουν παραχθεί με κλωνική αναπαραγωγή και των φυτών με αναπαραγωγή in vitro.

3.2. Όσον αφορά το σημείο 4.3 του Παραρτήματος VI το τμήμα δεν διατυπώνει παρατηρήσεις.

Βρυξέλλες, 23 Απριλίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ αριθ. C 124 της 21. 4. 1997, σ. 12.